**ПРАВИЛА**

**ЗА КАНАЛ ЗА ВЪТРЕШНО ПОДАВАНЕ НА СИГНАЛИ ЗА НАРУШЕНИЯ И ЗА ПОСЛЕДВАЩИ ДЕЙСТВИЯ ПО ТЯХ СЪГЛАСНО ЗАКОНА ЗА ЗАЩИТА НА ЛИЦАТА, ПОДАВАЩИ СИГНАЛИ ИЛИ ПУБЛИЧНО ОПОВЕСТЯВАЩИ ИНФОРМАЦИЯ ЗА НАРУШЕНИЯ**

**НА КОМИСИЯТА ЗА ЗАЩИТА НА ЛИЧНИТЕ ДАННИ**

1. **ОБЩИ ПОЛОЖЕНИЯ**

**Чл. 1.** **(1)** Настоящите правила уреждат условията и реда за изграждане на канал за вътрешно подаване и управление на сигнали, и последващите действия по тях в Комисията за защита на личните данни (КЗЛД/Комисията), постъпили по Закона за защита на лицата, подаващи сигнали или публично оповестяващи информация за нарушения (ЗЗЛПСПОИН).

**(2)** За целите на настоящите правила сигнал по смисъла на ЗЗЛПСПОИН означава сигнал по вътрешен канал.

**Чл. 2. (1)** Управление на сигнали е процеса по подаване, приемане, регистриране, проверка, комуникация, съхранение на информация, както и всички останали действия, във връзка с подаден сигнал по ЗЗЛПСПОИН чрез вътрешен канал.

**(2)** На основание чл. 25а, ал. 2, във връзка с ал. 1, т. 23 от Правилника за дейността на Комисията за защита на личните данни и на нейната администрация дирекция „Канал за външно подаване на сигнали“ (дирекция КВПС) е и канал за вътрешно подаване на сигнали, съгласно чл. 13, ал. 1 от ЗЗЛПСПОИН.

**(3)** Последващи действия са всички действия, предприети от КЗЛД с цел оценка на точността на представените в сигнала твърдения и по целесъобразност с цел третиране на сигнализираното нарушение.

**Чл. 3. (1)** Вътрешният канал не разглежда сигнали, съдържащи твърдения за евентуални престъпления. Тези сигнали се препращат на компетентната прокуратура, след като се докладват на КЗЛД.

**(2)** На основание взето решение на КЗЛД, Председателят на КЗЛД определя поименно с нарочна заповед служители от дирекция КВПС, които отговарят за приемане, регистриране и разглеждане на сигнали за нарушения, постъпили по канал за вътрешно подаване на сигнали.

**(3)** Заповедта по ал. 2 се довежда до знанието на всички служители в администрацията на КЗЛД.

**(4)** Определените по ал. 2 лица, при поискване, предоставят консултации относно подаването на сигнали по реда на ЗЗЛПСПОИН, за което се изготвя протокол от проведената консултация.

**II. ЗАЩИТА НА ВЪТРЕШНИЯ КАНАЛ ЗА ПОДАВАНЕ НА СИГНАЛИ**

**Физическа сигурност**

**Чл. 4. (1)** Дирекция КВПСе самостоятелно структурно звено на КЗЛД, за което в сградата на Комисията е обособен отделен сектор, в който са оборудвани необходимите работни помещения за служителите на дирекцията.

**(2)** Във връзка с необходимостта от създаване на условия за защита на лицата, подаващи сигнали е изградена пропускателна система, която дава достъп до помещенията на дирекция КВПС само на нейните служители, както и на определени служители със заповед на Председателя на КЗЛД.

**Чл. 5.** С цел съобразяване със завишените изисквания към изграждането на канал за външно подаване на сигнали и канал за вътрешно подаване на сигнали са предприети следните мерки за физическа сигурност и сигурност на АИС и мрежи:

1. На дирекция КВПС е осигурен самостоятелен сектор от първия етаж на сградата на КЗЛД;
2. Изградена е система за видеонаблюдение;
3. Изградена е пропускателна система, която дава достъп до помещенията на дирекция КВПС само на нейните служители, както и на служителите, които имат достъп до помещенията – посочени в нарочна заповед на председателя на КЗЛД;
4. Определен е служител за деловодно обработване на входяща и изходяща кореспонденция по сигнали по ЗЗЛПСПОИН

**Чл. 6. (1)** Разпределението на постъпилите сигнали по вътрешен канал е на служителят, определен със заповедта по чл. 3, ал. 2 от настоящите правила, респективно неговият заместник, посочен в същия акт.

**(2)** Служителите по ал. 1 нямат право да предоставят информация за постъпилите сигнали и особено за техните податели на други служители, включително и на другите членове на Комисията, освен на председателя ѝ.

**(3)** Достъп до личните данни, съдържащи се в сигналите за нарушения, имат единствено съответния служител/служители на КЗЛД, отговарящи за разглеждането на съответния сигнал при спазване на принципа „необходимост да се знае” в изпълнение на функционалните задължения и/или конкретно възложена задача.

**(4)** Сигналите, свързани с незаконосъобразно обработване на лични данни по смисъла на Регламент (ЕС) 2016/679, Закона за защита на личните данни и други специални закони или актове на Европейския съюз, се разглеждат от Комисията по общия ред, предвиден в тези закони и актове.

**Персонална сигурност**

**Чл. 7.** **(1)** Конкретните функционални задължения на дирекция КВПС са уредени в ЗЗЛПСПОИН и чл. 25а от Правилника за дейността на Комисията за защита на личните данни и на нейната администрация.

**(2)** Достъп до информацията и документите по сигналите се предоставя единствено на служителите, определени за тяхното разглеждане, както и на служител от дирекция „Управление на ресурсите и административно-правно обслужване “, определен да обработва деловодно входяща и изходяща кореспонденция по сигнали по ЗЗЛПСПОИН. Достъп до информацията и документите по сигналите се предоставя на служители от КЗЛД, чиито служебни задължения налагат този достъп за конкретен случай.

**(3)** Всички служители на КЗЛД, които по някакъв начин са получили достъп до информация или данни по конкретен сигнал, имат задължение за поверителност, опазване на личните данни и безпристрастност.

**Чл. 8.** Служителите, определени за разглеждане на сигнала, имат задължение за поверителност и безпристрастност, а именно:

1. неразкриване на самоличността на сигнализиращото лице и на всяко друго лице, посочено в сигнала, като предприемат нужните мерки за ограничаване на достъпа до сигнала на неоправомощени лица;

2. неразгласяване на лични данни за сигнализиращото лице, станали известни в хода на изпълнение на служебните задължения при реализирането на посочените дейности;

3. неразкриване на обстоятелствата и твърденията, изложени в сигнала;

4. неразгласяване на лични данни и обстоятелства, посочени в сигнала, но касаещи други лица, различни от сигнализиращото лице;

5. обективност и безпристрастност при разглеждане на всеки конкретен сигнал;

6. опазване на всички писмени документи, предоставени/ изготвени при и/или по повод движението/разглеждането/препращането на сигнала, както и неразгласяване на съдържащата се в тях информация, констатации и предложения.

7. задължението за поверителност се разпростира и върху лицата, които имат данни за сигнала, независимо от техния характер и обстоятелствата, при които е станало узнаването.

8. недопускане на конфликт на интереси, предвид Закона за противодействие на корупцията.

**Чл. 9.** Служителите, определени за разглеждане на сигнали, постъпили по вътрешния канал и съответно определеният за деловодно обработване на сигнали по ЗЗЛПСПОИН служител подлежат на периодично обучение относно:

1. Въпросите на защитата на лицата, подаващи сигнали, съгласно ЗЗЛПСПОИН, както и Директива (ЕС) 2019/1937 на Европейския парламент и на Съвета от 23 октомври 2019 г. относно защитата на лицата, които подават сигнали за нарушения на правото на Съюза;

1. Защитата на личните данни

**Документална сигурност**

**Чл. 10.** **(1)** За изпълнение на функциите по ЗЗЛПСПОИН Комисията разработва и въвежда в експлоатация специализираната информационна система на комисията, определена за регистриране и работа със сигнали за нарушения („СИГНАЛ“).

**(2)** Специализираната информационна система ебазирана на отделен сървър в изолирана среда, достъпвана единствено от служител от дирекция „Управление на ресурсите и административно-правно обслужване“, чиито служебни задължения включват деловодно обработване на постъпващите сигнали по ЗЗЛПСПОИН и свързаната с тях кореспонденция.

**(3)** Осигурено е самостоятелно помещение в сградата на КЗЛД, където се обработват деловодно входяща и изходяща кореспонденция по сигнали по ЗЗЛПСПОИН

**(4)** Обработването на лични данни на сигнализиращите лица и на другите физически лица, информация за които е налична в сигналите за нарушения, се извършва в съответствие с Регламент (ЕС) 2016/679, Закона за защита на личните данни и специалните изисквания на ЗЗЛПСПОИН.

**(5)** Не се събират лични данни, които явно не са от значение за разглеждане на конкретния сигнал, а ако бъдат случайно събрани, се заличават.

**(6)** Приета е специална политика за поверителност, приложима за разглеждане на сигнали по ЗЗЛПСПОИН, достъпна на: <https://www.cpdp.bg/?p=sub_rubric&aid=298>

**Чл. 11.** В специализираната информационна система на комисията „СИГНАЛ”, са въведени следните функционалности, които да гарантират поверителност на обработваната информация:

1. Категориите лични данни, които по закон се събират в информационната система, са име, адрес, КЕП, както и другите данни, съгласно чл. 15, ал. 2 от ЗЗЛПСПОИН.

2. Системата е изградена на принципа “необходимост да се знае“ в съответствие в чл. 25 от Регламент (ЕС) 2016/679.

3. За неоторизирани служители (такива, чиито служебни задължения не налагат достъп до конкретен сигнал) е предвидено системата да маскира имената на сигнализиращите лица.

4. В деловодните регистри не се показват адресите на сигнализиращите лица. Данните от КЕП се пазят в базата данни, но те не се визуализират никъде в системата, освен в подадения от лицето формуляр.

**Чл. 12.** **(1)** За осигуряването на документална сигурностеизградено отделно помещение за съхранение на сигнали и архивирането им, което е със специален пропускателен режим (достъпът до помещението е посредством код).

**(2)** Помещението за съхранение на сигнали е оборудвано с метални шкафове (всеки от който е със собствено заключване), като такъв е осигурен за всеки служител.

**(3)** Сигналите и приложените към тях материали, включително последваща документация, свързана с разглеждането им, се съхраняват на хартиен носител, в метални заключващи се шкафове, в специално обособеното помещение по ал. 1 в дирекция КВПС.

**(4)** Сигналите са организирани в отделни преписки по начин, който гарантира тяхната поверителност и сигурност.

**Информационна сигурност**

**Чл. 13.** **(1)** Мониторите на служителите на дирекция КВПС са с вградена система „Privacy mode“ (съдържанието на монитора е достъпно само за служителя, който го използва от своето работно място);

**(2)** Персоналните компютри на служителите дирекция КВПС нямат достъп до Интернет, имат ограничение на USB портове (няма възможност за сваляне и качване на информация от външни хардуерни устройства).

**Срокове за съхранение на лични данни**

**Чл. 14.** Сигналите и приложените към тях материали, включително последващата документация, свързана с разглеждането им, се съхраняват от дирекция КВПС за срок от пет години след приключване на разглеждането на сигнала, освен при наличието на образувано наказателно, гражданско, трудово-правно и/или административно производство, във връзка с подадения сигнал (арг. чл. 8 от Наредба № 1 от 27 юли 2023 г. за воденето на регистъра на сигналите по чл. 18 от Закона за защита на лицата, подаващи сигнали или публично оповестяващи информация за нарушения и за препращане на вътрешни сигнали към Комисията за защита на личните данни, в сила от 04.08.2023 г.).

1. **ЗАЩИТА НА ЛИЦАТА ПО ЧЛ. 5 ОТ ЗЗЛПСПОИН И МЕРКИ ЗА ПОДКРЕПА ПРИ ПОДАДЕН СИГНАЛ ПО ВЪТРЕШЕН КАНАЛ**

**Чл. 15. (1)** Защитата на сигнализиращото лице се предоставя от момента на подаване на сигнала или публичното оповестяване на информация за нарушение, при условията на чл. 6 и чл. 7, във връзка с чл. 5 на ЗЗЛПСПОИН.

**(2)** При подадено искане за предоставяне на защита, във връзка с подаден сигнал в Комисия за защита на личните данни (КЗЛД/Комисията) по вътрешен канал, съответните служители на дирекция КВПС, определени за разглеждане на постъпили сигнали по вътрешен канал, извършват проверка на следните обстоятелства по отношение на сигнала:

* 1. Сигналът съдържа ли данните, посочени във формуляра за регистриране на сигнали.
  2. Подадено ли е искането от лице, попадащо сред категориите лица по чл. 5, ал. 2 от ЗЗЛПСПОИН;
  3. Попада ли в предметния обхват на чл. 3 от ЗЗЛПСПОИН сигналът, във връзка с който се отправя искането за защита, както и дали сигналът е достоверен, предвид разпоредбата на чл. 15, ал. 6 от същия нормативен акт;
  4. Сигнализиращото лице предоставило ли е писмено съгласие за разкриване на неговата самоличност пред неговия работодател, в случай, че е поискало от КЗЛД защита по смисъла на ЗЗЛПСПОИН по конкретния сигнал.

**(3)** В 7-дневен срок от подаване, сигнализиращото лице се уведомява с писмо за входящия регистрационен номер и УИН на сигнала. В писмото се посочва следния текст: „КЗЛД уведомява подателя на сигнала, че се ползва с всички права и задължения, предвидени в ЗЗЛПСПОИН.“

**(4)** В случай че сигнализиращото лице не желае да се разкрива неговата самоличност – защитата се изразява в неразкриване на самоличността и лицето се уведомява, че може да ползва правна помощ (прилага се информация за мерките за защита, както и за мерките за подкрепа, и предоставянето на правна помощ от Националното бюро за правна помощ, предвид разпоредбите на ЗЗЛПСПОИН)

**(5)** В случай че лицето се съгласи да му бъде разкрита самоличността – се счита, че лицето публично се е оповестило и веднага подлежи на защита, без да е необходимо лицето изрично да иска защита. Даването на съгласие за разкриване на самоличността е равносилно на искане за защита. В този случай защитата се дължи в пълен обем, който позволява закона, като се изпраща писмо до:

1. сигнализиращото лице се уведомява за предоставената защита пред работодателя му, като допълнително му се предоставя информация, както за мерките за защита, така и за мерките за подкрепа, и възможността за предоставянето на правна помощ от Националното бюро за правна помощ;

2. до работодателя, в което се посочва защитата, предвид ЗЗЛПСПОИН;

3. писмо до съответен административен и съдебен орган – *в случаите,* *когато бъде изрично поискано.*

**Чл. 16.** **(1)** Компетентни да прилагат мерките за защита са следните органи:

1. В случай че сигналът не е подаден по външния канал, то вътрешният канал е задължен да приложи тези мерки за защита;

2. В случай че е уведомен външния канал – са налице следните три възможности за предоставяне на защита:

А) В случай че е поискана от КЗЛД защита – то КЗЛД предоставя защитата. При наличие на данни за престъпление – сигналът се препраща на съответната прокуратурата от КЗЛД. Мерките се предоставят от съответната компетентна прокуратура по ЗЗЛПСПОИН, при наличие на правно основание за това. Преценката се извършва от съответната прокуратура.

Б) При поискана защита в процеса на проверката пред компетентен орган по чл. 20, ал. 1 от ЗЗЛПСПОИН – този орган предоставя защитата, като уведомява за това КЗЛД;

- По отношение на лицето по чл. 6 от Закона за противодействие на корупцията (ЗПК) – тези сигнали се регистрират в КЗЛД и се изпращат на Комисията за противодействие на корупцията (КПК). КПК е органът, който разглежда и приема сигнала за допустим и извършва проверка по него за допустимост, достоверност и обществен интерес, той може да отговори на въпроса за защитата на лицето, подаващо сигнала. КПК е длъжен да осигури, тази защита, като при взето решение уведомява КЗЛД, съгласно чл. 67, ал. 2 от ЗПК.

**(2)** Когато е поискана защита при извършени ответни действия по чл. 33, ал. 1 от ЗЗЛПСПОИН, в резултат на което сигнализиращото лице ги оспори пред съд – предоставя се защита пред съд, при условие, че са изпълнени изискванията на ЗЗЛПСПОИН, респективно и изискванията на Закона за правната помощ. За това КЗЛД уведомява сигнализиращото лице.

**(3)** След извършване на проверка и установяване, че сигналът отговаря на изискванията за допустимост и достоверност, предвид ЗЗЛПСПОИН, се предоставя защита, която е от момента на подаване на сигнала, предвид чл. 5, ал. 1 от ЗЗЛПСПОИН. Ако сигналът не отговаря на изискванията на ЗЗЛПСПОИН, на сигнализиращото лице не се предоставя защита и сигналът се прекратява, за което се уведомява съответното лице.

**Чл. 17.** **(1)** В случай че сигналът не съдържа данните по чл. 15, ал. 2, т. 1 на сигнализиращото лице се изпраща писмо за отстраняване на допуснатите нередовности в 7-дневен срок от получаване на сигнала.

**(2)** В случай че нередовностите не бъдат отстранени в този срок, сигналът, заедно с искането за защита и приложенията към него, се връща на сигнализиращото лице.

**(3)** В срока по ал. 1 се извършва проверката по чл. 15, ал. 2, т. 2 – 4 от настоящите правила.

**Чл. 18. (1)** С писмото, с което се уведомява сигнализиращото лице за регистрирания сигнал, съответният служител на дирекция КВПС, определен за разглеждане на постъпили сигнали по вътрешен канал или неговият заместник, в 7-дневен срок от получаване на сигнала, изисква от сигнализиращото лице да изрази съгласие за разкриване на неговата самоличност пред работодателя и засегнатото лице, срещу което е подаден сигналът.

**(2)** Ако лицето се съгласи да му бъде разкрита самоличността – може да се счита, че лицето публично се е оповестило и веднага подлежи на защита, без да е необходимо лицето изрично да иска защита. Даването на съгласие за разкриване на самоличността е равносилно на искане за защита. В този случай защитата се дължи в пълен обем, който позволява закона, като се изпраща уведомяване на Председателя на КЗЛД.

**(3)** Ако лицето не е съгласно за разкриване на самоличността – не съществува правна възможност за уведомяване на работодателя.

**(4)** Когато се образува дисциплинарно производство, председателят на КЗЛД пита директорът на дирекция КВПС – определен за служител за разглеждане на сигнали, постъпили по вътрешен канал, дали съответното лице е подало сигнал по реда на ЗЗЛПСПОИН, респ. дали му се дължи защита.

**1.** Ако лицето е подало сигнал и е дало съгласие за разкриване на самоличността – се уведомява, че посоченият служител е подал сигнал. Ако лицето е подало сигнал и не е дало съгласие за разкриване на самоличността – не може да се разкрие самоличността му пред работодателя.

**2.** Ако не е подаден сигнал по реда на ЗЗЛПСПОИН от посоченото лице, или същото не е дало съгласие за разкриване на самоличността, то продължава процедурата по търсене на дисциплинарна отговорност.

**(5)** Искането за защита, ведно със сигнала се разглеждат с приоритет от определените за това лица по чл. 3, ал. 2 от настоящите правила. В доклада се съдържат предложения за последващи действия по сигнала. Председателят се произнася по искането за защита, като в качеството си на работодател/орган по назначението, се счита за уведомен за забраната за ответни действия (в хипотезата, че сигнализиращото лице е дало изричното си писмено съгласие за разкриване на самоличността му). Служителят по чл. 3, ал. 2 от настоящите правила уведомява за забраната за ответни действия и засегнатото лице – в случай че сигнализиращото лице е дало изричното си писмено съгласие за разкриване на самоличността му.

**(6)** При подадено искане за предоставяне на защита във връзка с публично оповестена информация за нарушения, служителите по чл. 3, ал. 2 от настоящите правила на дирекция КВПС извършват проверка на обстоятелствата по чл. 15, ал. 2, т. 1 - 3, на базата на предоставената с искането за защита информация.

**Чл. 19.** **(1)** В случай, че сигналът съдържа данни за извършени нарушения от председателя на КЗЛД, директорът на дирекция КВПС незабавно го изпраща за проверка на Комисията за противодействие на корупцията, предвид разпоредбата на чл. 20, ал. 3 от ЗЗЛПСПОИН. Сигналът се прекратява в КЗЛД. Постъпили сигнали за нарушения от другите членове на КЗЛД, се разглеждат по общия ред.

**(2)** При постъпил сигнал за евентуално извършени престъпления от страна на председателя или друг член на КЗЛД, директорът на дирекция КВПС докладва сигнала незабавно на КЗЛД, след което го изпраща за проверка на съответната компетентна прокуратура. Сигналът се прекратява в КЗЛД.

**Чл. 20.** **(1)** В случай, че искането за предоставяне на защита не съдържа данните по чл. 15, ал. 2, т. 1 на сигнализиращото лице се изпраща писмо за отстраняване на допуснатите нередовности в 7-дневен срок от получаване на сигнала.

**(2)** В случай че нередовностите не бъдат отстранени в този срок, искането за защита и приложенията към него се връщат на сигнализиращото лице.

**(3)** В срока по ал. 1 се извършва проверката по чл. 15, ал. 2, т. 2 и 3 след извършване на проверка и установяване, че публично оповестената информация отговаря на изискванията за допустимост и достоверност, предвид ЗЗЛПСПОИН, се предоставя защита, която е от момента на подаване на сигнала, предвид чл. 5, ал. 1 от ЗЗЛПСПОИН.

**(4)** При условие, че сигналът не отговаря на изискванията на ЗЗЛПСПОИН, на лицето не се предоставя защита, за което същото се уведомява за това.

**Чл. 21.** Мерките за подкрепа на лицата по чл. 5 от ЗЗЛПСПОИН, се изразяват в:

* 1. На интернет страницата на КЗЛД, в раздела за ЗЗЛПСПОИН се създава подраздел „Мерки за подкрепа“, в който се включва изчерпателна и лесно достъпна информация и съвети за лицата по чл. 5 от ЗЗЛПСПОИН относно:
  2. Временните мерки – чл. 34а от ЗЗЛПСПОИН
  3. Освобождаване от отговорност – чл. 36 от ЗЗЛПСПОИН
  4. Вреди, причинени на частноправни субекти – чл. 37 от ЗЗЛПСПОИН
  5. Възможност за прекратяване на съдебно производство – чл. 38 от ЗЗЛПСПОИН;
  6. Защита на засегнатите лица – чл. 39 от ЗЗЛПСПОИН
  7. Възможността за оказване на помощ пред всеки орган, необходима за защита на лицата по чл. 5 от ЗЗЛПСПОИН срещу ответни действия, включително чрез надлежно съобщаване на факта, че имат право на защита по ЗЗЛПСПОИН.

1. В писмото до сигнализиращото лице, с което се предоставя информация за регистрационния номер и уникалния идентификационен номер (УИН) на сигнала, се съобщава и за – мерките за защита, мерките за подкрепа, както и за начините за получаване на правна помощ от Националното бюро за правна помощ – тази информация е под формата на три приложения, неразделна част от писмото.
2. В рамките на работното време, всяко лице по чл. 5 от ЗЗЛПСПОИН, има право на получи при лична среща със служителя по чл. 3, ал. 2 от настоящите правила на дирекция КВПС изчерпателна, независимо, безплатна и достъпна информация и съвети, които се предоставят индивидуално и поверително относно процедурите и мерките за защита по т. 1. За предоставянето на информацията и съветите се съставя докладна записка от служителя/те от дирекция КВПС, присъствал/и на срещата, в която се описва предмета на срещата и дадената консултация и се регистрира в системата „Сигнал“. В докладната записка не следва да има лични данни и информация за консултираното лице.
3. На интернет страницата на КЗЛД в раздела за ЗЗЛПСПОИН се съставя подраздел „Национално бюро за правна помощ“, в който се включва какви са условията и начините за оказване на подкрепа по реда на ЗЗЛПСПОИН.

**IV. ОБХВАТ**

**Чл. 22. (1)** Вътрешно подаване на сигнал по смисъла на настоящите правила е устно или писмено съобщаване на информация за следните нарушения в рамките на КЗЛД:

1. нарушения на българското законодателство или на посочените в приложението към закона актове на Европейския съюз в областта на:

а) обществените поръчки;

б) защитата на неприкосновеността на личния живот и личните данни;

в) сигурността на мрежите и информационните системи;

2. нарушения, които засягат финансовите интереси на Европейския съюз по смисъла на чл. 325 от Договора за функционирането на Европейския съюз;

3. нарушения на правилата на вътрешния пазар по смисъла на чл. 26, параграф 2 от Договора за функционирането на Европейския съюз, включително правилата на Европейския съюз и българското законодателство относно конкуренцията и държавните помощи;

4. извършено престъпление от общ характер, за което лицето е узнало във връзка с извършване на своята работа или при изпълнение на служебните си задължения.

**(2)** Вътрешните правила се прилагат и по отношение на сигнали за нарушения на българското законодателство в областта на:

1. правилата за заплащане на дължими публични държавни и общински вземания;

2. трудовото законодателство;

3. законодателството, свързано с изпълнението на държавна служба.

**Чл. 23.** Сигнал по реда на настоящите правила може да бъде подаден от физическо лице за нарушение, станало му известно в качеството на:

1. работник по смисъла на член 45, параграф 1 от Договора за функционирането на Европейския съюз, включително работник, служител, държавен служител или друго лице, което полага наемен труд, независимо от характера на работата, от начина на заплащането и от източника на финансирането;

2. лице със статут на самостоятелно заето лице по смисъла на член 49 от Договора за функционирането на Европейския съюз, включително лице, което полага труд без трудово правоотношение и/или упражнява свободна професия и/или занаятчийска дейност;

3. доброволец, платен или неплатен и стажант;

4. лице, чието трудово или служебно правоотношение предстои да започне в случаи, в които информацията относно нарушенията е получена по време на процеса на подбор или други преддоговорни отношения;

5. работник или служител, когато информацията е получена в рамките на трудово или служебно правоотношение, което е прекратено към момента на подаване на сигнала или на публичното оповестяване.

**V. РЕГИСТЪР НА СИГНАЛИТЕ, ПОДАДЕНИ ПО ВЪТРЕШЕН КАНАЛ**

**Чл. 24. (1)** В КЗЛД се създава и поддържа електронен Регистър на сигналите по чл. 18 от ЗЗЛПСПОИН за нарушения, получени чрез вътрешен канал, който не е публичен. Регистърът се поддържа в информационната система „Сигнал“.

**(2)** В регистъра се съдържа информация за:

1. лицето, което е приело сигнала;
2. датата на подаване на сигнала;
3. засегнатото лице, ако такава информация се съдържа в сигнала;
4. обобщени данни за твърдяното нарушение, като място и период на извършване на нарушението, описание на деянието и други обстоятелства, при които е било извършено;
5. връзката на подадения сигнал с други сигнали след установяването ѝ в процеса на обработване на сигнала;
6. информация, която е предоставена като обратна връзка на лицето, подало сигнала, и датата на предоставянето ѝ;
7. предприетите последващи действия;
8. резултатите от проверката по сигнала;
9. периода на съхраняване на сигнала;
10. собственият входящ номер от специализираната система за документооборот „Сигнал“;
11. уникалният идентификационен номер.

**(3)** Регистърът се води в дирекция „Канал за външно подаване на сигнали“ по образец, утвърден от КЗЛД, публикуван на интернет страницата на комисията - <https://www.cpdp.bg>. Информацията в регистъра се води от съответните служители на дирекция КВПС, определени за разглеждане на сигнали, подадени чрез вътрешен канал.

**(4)** Регистърът се води по реда на Наредба № 1 от 27 юли 2023 г. за воденето на регистъра на сигналите по чл. 18 от ЗЗЛПСПОИН и за препращане на вътрешни сигнали към КЗЛД.

**(5)** Достъп до регистъра имат служители, определени за разглеждане на сигнали, подадени чрез вътрешен канал, както и други служители в КЗЛД, на които тези данни са необходими за изпълнение на служебните им задължения, предвид разпоредбата на чл. 31 от ЗЗЛПСПОИН.

**VI. ПОДАВАНЕ НА СИГНАЛИ**

**Чл. 25.** **(1)** Сигналът се подава до служителите от дирекция КВПС, определени с решение на КЗЛД да отговарят за разглеждането на сигнали, постъпили по канал за вътрешно подаване, съгласно чл. 13, ал. 1 от ЗЗЛПСПОИН, чрез един от начините, посочени в чл. 26 от настоящите правила.

**(2)** Сигналът може да бъде подаден писмено или устно.

**Чл. 26. (1)** Писмен сигнал може да бъде подаден по един от следните начини:

1. Лично на хартиен носител в специално създаденото деловодство на КЗЛД по ЗЗЛПСПОИН на адрес: гр. София 1592, бул. „Проф. Цветан Лазаров“ № 2

2. С писмо на адрес: гр. София 1592, бул. „Проф. Цветан Лазаров“ № 2, Комисия за защита на личните данни.

3. На електронна поща, създадена специално за подаване на сигнали по вътрешния канал -  [wb\_internal@cpdp.bg](mailto:wb_internal@cpdp.bg) , по която могат да се получават и изпращат електронни съобщения отвътре и отвън.

4. Чрез Системата за сигурно електронно връчване, поддържана от Министерство на електронното управление.

**(3)** Писмен сигнал се подава чрез попълване на формуляр по образец, утвърден от КЗЛД, публикуван на интернет страницата на комисията – <https://www.cpdp.bg>[,](https://www.cpdp.bg/index.php?p=sub_rubric&aid=282) който съдържа най-малко следните данни:

1. трите имена, адрес и телефон на подателя, както и електронен адрес, ако има такъв;
2. имената на лицето, срещу което се подава сигналът, и неговата месторабота, ако сигналът се подава срещу конкретни лица и те са известни;
3. конкретни данни за нарушение или за реална опасност такова да бъде извършено, място и период на извършване на нарушението, ако такова е извършено, описание на деянието или обстановката и други обстоятелства, доколкото такива са известни на сигнализиращото лице;
4. дата на подаване на сигнала;
5. подпис или друга идентификация на подателя.

**(4)** При получен в КЗЛД писмен сигнал във форма, различна от утвърдения формуляр, служителят, отговарящ за разглеждане на сигнали, прилага този сигнал към формуляра, вписва във формуляра своите данни и попълва във формуляра наличната в сигнала информация без да копира, преписва, преразказва или възпроизвежда по какъвто и да било друг начин съдържанието на сигнала.

**Чл. 27. (1)** Устно подаване на сигнал може да се осъществи по телефон, а по искане на сигнализиращото лице – чрез лична среща в уговорен между страните подходящ срок в рамките на установеното работното време на КЗЛД.

**(2)** Устното подаване на сигнали чрез лична среща се извършва в отделено от общото деловодство специално обособено помещение в КЗЛД – „Приемна“, находяща се на ет. 1. В определеното за тази цел помещение е недопустимо извършването на видеонаблюдение, вкл. видео и/или звукозапис.

**(3)** Устният сигнал се документира чрез попълване на формуляра по чл. 26, ал. 3 от настоящите правила от служител на КЗЛД, отговарящ за разглеждане на сигнали, който предлага на подаващия сигнала да го подпише при желание от негова страна. При отказ на подаващия сигнала да го подпише, служителят, приел сигнала, го подписва и отбелязва отказа на съответното място във формуляра.

**Чл. 28**. Към сигнала могат да се приложат всякакъв вид източници на информация, подкрепящи изложените в него твърдения, и/или позоваване на документи, в т. ч. посочване на данни за лица, които биха могли да потвърдят съобщените данни или да предоставят допълнителна информация.

**Чл. 29.** В случай, че сигналът (получен по външен или вътрешен канал) съдържа данни за извършени нарушения от председателя на КЗЛД, директорът на дирекция КВПС незабавно го изпраща за проверка на Комисията за противодействие на корупцията (КПК), предвид разпоредбата на чл. 20, ал. 3 от ЗЗЛПСПОИН. КПК го разглежда и се произнася по неговата редовност, допустимост и основателност. Сигналът се прекратява в КЗЛД. Постъпили сигнали за нарушения от другите членове на КЗЛД, се разглеждат по общия ред.

**Чл. 30.** При постъпил сигнал (получен по външен или вътрешен канал) за евентуално извършени престъпления от страна на председателя или друг член на КЗЛД, директорът на дирекция КВПС докладва сигнала незабавно на КЗЛД, след което го изпраща за проверка на съответната компетентна прокуратура. Сигналът се прекратява в КЗЛД.

**VII. ПРИЕМАНЕ И РЕГИСТРИРАНЕ НА СИГНАЛИ ПО ВЪТРЕШНИЯ КАНАЛ**

**Чл. 31. (1)** Приемането на писмен сигнал се извършва, както следва:

1. от служители от специално създаденото по ЗЗЛПСПОИН деловодството –

при подаден сигнал лично на хартиен носител или с писмо на адреса на КЗЛД.

2. от служители, обслужващи Системата за сигурно електронно връчване – при подаден сигнал чрез ССЕВ;

3. на електронна поща -[wb\_internal@cpdp.bg](mailto:wb_internal@cpdp.bg) , която се ползва от служителите, определени за разглеждане на постъпилите сигнали по вътрешен канал.

**(2)** Приемането на устен сигнал се извършва от служителите, определени от председателя на КЗЛД със заповедта по чл. 3, ал. 2 от настоящите правила.

**Чл. 32. (1)** Постъпилият сигнал по канал за вътрешно подаване на сигнали се завежда с идентификатор – обозначение КВПС, пореден номер и дата на подаване в нарочен деловоден регистър извън деловодната система на КЗЛД.

**(2)** Всички входящи и изходящи документи, касаещи вече заведен сигнал, се завеждат в деловодния регистър под същия входящ номер с пореден индекс и дата.

**Чл. 33. (1)** При генериране на УИН се вписват следните данни:

**-** Наименование КЗЛД и БУЛСТАТ 130961721;

**-** Идентификационни данни на служителя, отговарящ за разглеждането на сигнала;

- Предмет на сигнала (съответните области, предвидени в чл. 3, ал. 1 и ал. 2 от ЗЗЛПСПОИН);

- Начин на получаване на сигнала (писмено или устно).

**(2)** Генерираният УИН се вписва във формуляра за регистриране на сигнала и цялата преписка се предоставя на директора на дирекция КВПС.

**(3)** Незабавно определеният за това служител от дирекция УРАПО писмено потвърждава на сигнализиращото лице получаването на сигнала и предоставя информация за регистрирането му с УИН.

**(4)** При получен сигнал след края на работното време на КЗЛД, генериране на УИН се извършва в първия работен ден, следващ постъпване на сигнала.

**Чл. 34. (1)** След регистриране на сигнала с УИН, определеният служител от дирекция КВПС започва работа по сигнала. В случай на отсъствие на служителя, той се замества от определеното друго длъжностно лице.

**(3)** Определеният служител от дирекция КВПСводи регистър на сигналите, получени чрез канал за вътрешно подаване на сигнали.

**Чл. 35. (1)** След разпределяне на преписката служителят определен за разглеждане на сигнали, получени по вътрешен канал, се запознава с постъпилия сигнал и извършва преценка за наличие на конфликт на интереси по смисъла на Закона за противодействие на корупцията. Ако в хода на разглеждането на сигнала ad hoc възникне конфликт на интереси по смисъла на Закона за противодействие на корупцията, съответния служител уведомява прекия си ръководител и си прави самоотвод, като се прилага ал. 2.

**(2)** При наличие на конфликт на интереси или други обстоятелства, посочени в ал. 3, които могат да повлияят върху безпристрастното и обективно изпълнение на задълженията по разглеждане на сигнала, служителят е длъжен незабавно да направи самоотвод като попълни и подпише уведомление по образец – Приложение № 1 към настоящите правила.

**(3)** Ако постъпи сигнал/информация или служебно се установи, че съответния служител е в конфликт на интереси при разглеждането на конкретен сигнал, се прилага разпоредбата на § 2 от Допълнителните разпоредби на Закона за противодействие на корупцията.

**(4)** При направен самоотвод, постъпилият сигнал се разглежда от определения за за заместване служител, съгласно заповедта на Председателя на КЗЛД.

**Чл. 36.** **(1)** Служителят регистрира сигнала в регистъра по чл. 24 от настоящите правила, като попълва наличната към момента на подаване на сигнала информация.

**(2)** Служителят вписва поетапно в регистъра обстоятелства, които не са известни към датата на подаване на сигнала и други допълнителни обстоятелства, съобразно постъпилата информация в хода на разглеждане на сигнала.

**VIII. ПРОВЕРКА ЗА РЕДОВНОСТ И РАЗГЛЕЖДАНЕ НА СИГНАЛИ ПО ВЪТРЕШНИЯ КАНАЛ**

**Проверка за редовност на сигнала**

**Чл. 37.** (1) В 7-дневен срок от получаването на сигнала служителят, отговарящ за разглеждането на сигнали (по-нататък СОРС) проверява сигнала по отношение на неговата редовност, допустимост, достоверност и правдоподобност.

(2) При извършването на проверката за редовност СОРС проверява наличието на:

1. минималните индивидуализиращи данни за сигнализиращото лице, а именно: трите имена, адрес и телефон на подателя;

2. минималните индивидуализиращи данни за лицето, срещу което се подава сигналът, а именно: неговите имена и месторабота, с цел идентифициране на задължения субект, в чиято структура е извършено твърдяното нарушение или данни за юридическото лице, срещу което е подаден сигналът;

3. подпис, освен ако сигналът е подаден устно и лицето е отказало да го подпише при покана от служителя на КЗЛД;

4. попълнен формуляр за регистриране на сигнал, утвърден с решение на КЗЛД; в случай че е подаден сигнал, без да е попълнен формуляр, се прилага чл. 26, ал. 4 от настоящите правила.

(3) При извършването на проверката за допустимост СОРС проверява:

1. дали сигналът не се отнася до нарушение, което попада в обхвата на чл. 4 от ЗЗЛПСПОИН;

2. дали сигналът се отнася до нарушение, което попада в предметния обхват на чл. 3 от ЗЗЛПСПОИН;

3. качеството на сигнализиращото лице – дали лицето попада в обхвата на чл. 5, ал. 2 от ЗЗЛПСПОИН.

4. качеството на засегнатото лице по см. на § 1, т. 5 от ЗЗЛПСПОИН, с оглед предметния обхват на чл. 3 от ЗЗЛПСПОИН (за изясняването на този въпрос се прави справка в публични регистри);

5. наличието на работен контекст по см. на § 1, т. 4 от ЗЗЛПСПОИН;

6. наличието на конкретни данни за нарушение или за реална опасност, че такова може да бъде извършено, както и на данни за датата или периода на извършване на твърдяното нарушение.

(4) При извършването на проверка за достоверност и правдоподобност СОРС проверява наличието на очевидно неверни или заблуждаващи твърдения за факти по смисъла на чл. 15, ал. 6, изр. трето от ЗЗЛПСПОИН. При наличието на съмнения в достоверността и правдоподобността на сигнала, СОРС може да осъществи комуникация със засегнатото лице, в рамките на която изяснява изнесените твърдения в сигнала.

**Уведомяване на подателя за УИН и отстраняване на нередовности**

**Чл. 38.** (1) След извършване на проверките по чл. 37 от настоящите правила, СОРС изпраща на подателя писмено потвърждение за получаването и за редовността на сигнала, с което информира подателя за уникалния идентификационен номер (УИН) на сигнала и, при необходимост, изисква от него информацията по ал. 2 и/или ал. 3.

(2) Когато сигналът не отговаря на изискванията по чл. 37, ал. 2от настоящите правила, СОРС изпраща на подателя писмено искане да отстрани допуснатите нередовности в 7-дневен срок.

(3) Когато сигналът не отговаря на изискванията по чл. 20, ал. 4от настоящите правила, СОРС изпраща на подателя писмено указание за поправка на твърденията в 7-дневен срок и за отговорността, която той носи за набеждаване.

(4) Когато нередовностите и/или установените неверни или заблуждаващи твърдения не бъдат отстранени в срока по ал.2 и 3, сигналът заедно с приложенията към него се връща на сигнализиращото лице. В този случай СОРС изготвя доклад до Председателя на КЗЛД.

(5) Не се разглеждат сигнали, които не попадат в обхвата на ЗЗЛПСПОИН и съдържанието на които не дава основания да се приемат за правдоподобни. В този случай СОРС изготвя доклад до Председателя на КЗЛД.

**Препращане на сигнала по компетентност на канала за външно подаване на сигнали**

**Чл. 39.** **(1)** Служителят, отговарящ за разглеждането на сигнали препраща сигнала на Дирекция КВПС, в качеството й на канал за външно подаване на сигнали, когато в хода на разглеждането на сигнала установи, че:

1. проверката на част от твърденията е от компетентността на органите по чл. 20, ал.1 от ЗЗЛПСПОИН;

2. се отнася до дейността на друг задължен субект по чл. 12, ал. 1 от ЗЗЛПСПОИН, без той конкретно да е упоменат в сигнала;

3. съобщава за нарушения, извършени от лица, заемащи публични длъжности по чл. 6 от Закона за противодействие на корупцията, с цел последващо препращане към Комисията за противодействие на корупцията.

**(2)** В случаите по ал. 1 СОРС изготвя докладна записка до Председателя на КЗЛД, в която се посочват конкретните факти и обстоятелства, които налагат препращането на сигнала към канала за външно подаване на сигнали.

**(3)** Докладната записка по ал. 2 и приложеният към нея сигнал, заедно с цялата първоначална и/или впоследствие събрана документация към него, без да се заличават данни, се регистрират и разглеждат по реда на Глава втора, раздел II от ЗЗЛПСПОИН, без да се генерира нов УИН.

**(4)** За препращането по ал. 1 СОРС уведомява сигнализиращото лице в 7-дневен срок от вземане на решението на КЗЛД.

**Препращане на сигнала по компетентност по чл. 112 от АПК или по чл. 19, ал. 3 от ЗЗЛПСПОИН**

**Чл. 40.** **(1)** Когато сигналът се отнася само за нарушения, които не попадат в предметния обхват на чл. 3 от ЗЗЛПСПОИН, сигналът се препраща на компетентния орган по чл. 112 от АПК, без да се заличават данните за сигнализиращото лице.

**(2)** Когато сигналът се отнася само за нарушения, които попадат в предметния обхват на чл. 19, ал.3 от ЗЗЛПСПОИН, сигналът се препраща на Дирекция „Правни производства и надзор“ в КЗЛД, без да се заличават данните за сигнализиращото лице.

**(3)** Когато сигналът се отнася както за нарушения, попадащи в предметния обхват на чл. 3 от ЗЗЛПСПОИН, така и за нарушения по ал. 1 и 2, сигналът се препраща на компетентния орган по чл. 112 от АПК или на Дирекция „Правни производства и надзор“ в КЗЛД само в частта, която се отнася до съответното нарушение, след заличаване на данните позволяващи да бъде идентифициран подателя на сигнала, освен при дадено съгласие за разкриване на неговата самоличност по чл. 20, ал. 2, предл. второ от ЗЗЛПСПОИН.

**(4)** В случаите по ал. 1-3 СОРС изготвя докладна записка от директора на Дирекция КВПН до Председателя на КЗЛД, в която се посочват конкретните факти и обстоятелства, които налагат препращането на сигнала. При одобрение от страна на Председателя на КЗЛД, се изпраща писмо до сигнализиращото лице, в което се посочва, че подадения сигнал ще се разглежда по общия ред и не се дължи защита по реда на ЗЗЛПСПОИН, като при необходимост се изисква от лицето в 7-дневен срок от получаване на писмото да изрази своето волеизявление.

**Правомощия при извършване на проверките.**

**Чл. 41.** **(1)** След като установи редовността на подадения сигнал, СОРС пристъпва към проверка на сигнала по същество, като при необходимост извършва следните действия:

1. оценява подадените със сигнала доказателства, като при нужда събира и оценява допълнителни доказателства;

2. изисква допълнителни сведения от сигнализиращото лице и от трети лица;

3. извършва всякакви други действия с цел взимане на мотивирано и обосновано решение по сигнала;

4. изслушва лицето, срещу което е подаден сигнала (засегнатото лице), или приема писмените му обяснения;

5. предоставя на засегнатото лице всички събрани доказателства и да му предоставя възможност да направи възражение по тях в 7-дневен срок, както и възможност да представи и посочи нови доказателства, които да бъдат събрани в хода на проверката при спазване на защитата на сигнализиращото лице.

**(2)** Всяка входяща или изходяща кореспонденция, свързана с предприетите от служителите действия по проверка на подадените сигнали, се регистрира в нарочния деловоден регистър по чл. 7 от настоящите правила, извън деловодната система на КЗЛД.

**(3)** В хода на цялата проверка по постъпилия сигнал, при осъществяване на разговор (по телефона или лична среща на място в КЗЛД) със сигнализиращото лице,СОРС изготвя протокол от проведения разговор, в който се посочва съдържанието на разговора. Разговорът се провежда в присъствието на директора на дирекция КВПС или заместващото го лице (в случай на отсъствие), като протокола се подписва от СОРС и директора на дирекция КВПС или заместващото го лице.

**(4)** Протокол по ал. 3 се изготвя и в случай на констатиране на факти и обстоятелства – например изнесена информация в интернет пространството – като към протокола се прилага и разпечатка от съответната информация.

**IX. ПОСЛЕДВАЩИ ДЕЙСТВИЯ**

**Чл. 42.** **(1)** При разглеждане на сигнала, служителят има задълженията, описани в чл. 16 от ЗЗЛПСПОИН.

**(2)** След изясняване на всички факти, обстоятелства и информация по постъпилия сигнал за нарушения, но не по-късно от 3 месеца от регистрирането на сигнала, служителят, отговарящ за разглеждането на сигнала, изготвя **индивидуален доклад до Председателя на КЗЛД**, който съдържа:

- описание на информацията, съдържаща се в сигнала, без да се посочва името на сигнализиращото лице или други индивидуализиращи лицето лични данни в сигнала,

- предприетите действия,

- окончателните резултати от проверката по сигнала и необходимата информация, съгласно чл. 17 от ЗЗЛПСПОИН.

**(3)** Докладът по ал. 2 е придружен с проект на уведомление до подалия сигнала работник или служител и на засегнатото лице при спазване на задълженията за тяхната поверителност.

**(4)** След одобряване на доклада по ал. 2 и проекта на уведомление по ал. 3, СОРС извършва уведомяването, съгласно чл. 17, ал. 1, т. 4 от ЗЗЛПСПОИН.

**Чл. 43.** **(1)** Въз основа на предложенията в доклада по чл. 42 от настоящите правила, Председателят на КЗЛД взема решение, под формата на заповед, с което:

1. налага мерки за преустановяване на нарушението или за предотвратяването му, ако то не е започнало и при реална опасност от извършването му, които могат да включват:

а) изменения или прекратяване на висящи административни производства и процедури (например по ЗОП, по трудови и служебни правоотношения);

б) изменение или отмяна на действащи вътрешни общи и индивидуални административни актове;

в) когато се установят данни за извършено престъпление сигналът и материалите към него се изпращат незабавно на прокуратурата;

2. налага мерки за защита на подателя на сигнала или на засегнатото лице, в случай, че в хода на проверката е било установено извършването на нарушения по глава III от ЗЗЛПСПОИН.

3. прекратява проверката в следните случаи, като уведомява сигнализиращото лице, че може да подаде сигнал до Комисията в качеството й на външен канал за подаване на сигнали:

а) когато нарушението, за което е подаден сигналът, е очевидно маловажно и не налага предприемането на допълнителни последващи действия; приключването не засяга други задължения или приложими процедури във връзка с нарушението, за което е подаден сигнал, нито защитата по този закон по отношение на вътрешното или външното подаване на сигнали;

б) по повтарящ се сигнал, който не съдържа нова информация от съществено значение за нарушение, по отношение на което вече има приключила проверка, освен ако нови правни или фактически обстоятелства не дават основание за предприемането на последващи действия;

в) когато се установят данни за извършено престъпление; сигналът и материалите към него се изпращат незабавно на прокуратурата;

**(2)** В случаите по ал. 1, т. 3, букви "а" и "б" сигнализиращото лице може да подаде сигнал до централния орган за външно подаване на сигнали.

**Чл. 44.** Одобрените мерки за преустановяване по чл. 43 от настоящите правила се изпращат и до Главният секретар, и до директорите на съответните дирекции в КЗЛД.

# ЗАКЛЮЧИТЕЛНИ РАЗПОРЕДБИ

**§ 1.** Настоящите вътрешни правила са изготвени на основание чл. 13 от ЗЗЛПСПОИН.

**§ 2.** Преглед на вътрешните правила се извършва най-малко веднъж на три години, като се прави анализ на практиката по прилагането им и при необходимост се актуализират.

**§ 3.** За неуредени в настоящите правила въпроси се прилагат разпоредбите на ЗЗЛПСПОИН, на приложимото българско законодателство, както и актовете, приети с решение на КЗЛД и оповестени в специален раздел на официалната страница на КЗЛД - [https://cpdp.bg/%d0%b7%d0%b0%d1%89%d0%b8%d1%82%d0%b0-%d0%bd%d0%b0-%d0%bf%d0%be%d0%b4%d0%b0%d0%b2%d0%b0%d1%89%d0%b8%d1%82%d0%b5-%d1%81%d0%b8%d0%bF3%d0%bd%d0%b0%d0%bb%d0%b8-%d0%bf%d0%be-%d0%b7%d0%b7%d0%bb%d0%bf%d1%81/](https://cpdp.bg/%d0%b7%d0%b0%d1%89%d0%b8%d1%82%d0%b0-%d0%bd%d0%b0-%d0%bf%d0%be%d0%b4%d0%b0%d0%b2%d0%b0%d1%89%d0%b8%d1%82%d0%b5-%d1%81%d0%b8%d0%b3%d0%bd%d0%b0%d0%bb%d0%b8-%d0%bf%d0%be-%d0%b7%d0%b7%d0%bb%d0%bf%d1%81/)

- Наредба № 1 от 27 юли 2023 г. за воденето на регистъра на сигналите по чл. 18 от Закона за защита на лицата, подаващи сигнали или публично оповестяващи информация за нарушения и за препращане на вътрешни сигнали към Комисията за защита на личните данни;

- Методически указания № 1 за приемане, регистриране и разглеждане на сигнали, постъпили при задължените субекти по Закона за защита на лицата, подаващи сигнали или публично оповестяващи информация за нарушения

- Правила за приемане, регистриране и разглеждане на сигнали, постъпили в Комисията за защита на личните данни по канал за външно подаване на сигнали и последващи действия по тях, съгласно Закона за защита на лицата, подаващи сигнали или публично оповестяващи информация за нарушения;

- Правила за предоставяне на защита на лица, подали сигнал или публично оповестили информация за нарушения по реда на Закона за защита на лицата, подаващи сигнали или публично оповестяващи информация за нарушения - <https://cpdp.bg/%d0%bc%d0%b5%d1%80%d0%ba%d0%b8-%d0%b7%d0%b0-%d0%b7%d0%b0%d1%89%d0%b8%d1%82%d0%b0/>

- Правила за предоставяне на мерки за подкрепа на основание чл. 35, ал. 1, т. 1 и т. 2 от Закона за защита на лицата, подаващи сигнали или публично оповестяващи информация за нарушения - <https://cpdp.bg/%d0%bc%d0%b5%d1%80%d0%ba%d0%b8-%d0%b7%d0%b0-%d0%bf%d0%be%d0%b4%d0%ba%d1%80%d0%b5%d0%bf%d0%b0-2/>

**§ 4.** Настоящите правила се публикуват на интернет страницата на КЗЛД, в специално създаден за целта раздел „Вътрешен канал за подаване на сигнали в КЗЛД“ и се поставят на видно място в: деловодството, „Приемната“ и на таблото за съобщения на КЗЛД.

**§ 5.** (1) Служителите от администрацията на Комисията се уведомяват за приетите настоящи правила, включително и заповедта по чл. 3, ал. 2 чрез изпращането им до всички служители на КЗЛД по служебната електронна поща от Главния секретар на КЗЛД.

(2) Новоназначените служители се запознават с настоящите правила срещу подпис от отдел „Управление на ресурсите“, дирекция „Управление на ресурсите и административно-правно обслужване“, което е част от първоначалното обучение на тези служители. Настоящите правила също се изпращат по електронната поща на новоприетите служители.

(3) Всички последващи изменения и допълнения се отразяват във вътрешните правила и се съобщават по горния ред.

**§ 6.** Настоящите правила са приети с решение на КЗЛД.

**§ 7.** Неразделна част от настоящите правила е описаното в тях приложение – № 1.